Мы махуэхэм
Мазаем и 23, махуэку
Белоруссием, Къыргъызым, Урысейм, Таджикистаным, Осетие Ипщэм Хэкум и хъумакIуэм и махуэр щагъэлъапIэ
1942 гъэм Къардэн Къубатий Ленин орденыр япэу къратащ.
1944 гъэм СССР-м ЗыхъумэжыныгъэмкIэ и къэрал комитетым унафэ къищтащ Шэшэн-Ингуш Республикэр зэрыщымыIэжым теухуауэ. Абы ипкъ иткIэ я щIыналъэм ирашри Азие Курытымрэ Къэзахъстанымрэ ягъэIэпхъуауэ щытащ шэшэнрэ ингушу цIыху 493269-рэ.
1954 гъэм СССР-м унафэ щащIащ щIыщIэхэр гъавэ щыбгъэкI хъун хуэдэу вапIэхэм къыхэгъэхьэным теухуауэ.
Къэрал лэжьакIуэ, КъБАССР-м и Совет Нэхъыщхьэм и УнафэщIу, КПСС-м и Къэбэрдей-Балъкъэр обкомым и секретару щыта ШэджыхьэщIэ Мухьэмэд къызэралъхурэ илъэс 94-рэ ирокъу.
Композитор, УФ-м и цIыхубэ артист, КъБР-м и Къэрал саугъэтым и лауреат, КъБР-м и Гимным и макъамэр зытха Къардэн Хьэсэн и ныбжьыр илъэс 94-рэ ирокъу.
УФ-м, КъБР-м щIыхь зиIэ я егъэджакIуэ Пащты СулътIан къызэралъхурэ илъэс 94-рэ ирокъу.
КъБР-м щIыхь зиIэ и сурэтыщI Акъсырэ МуIэед и ныбжьыр илъэс 86-рэ ирокъу.
УсакIуэ, КъБР-м щэнхабзэмкIэ щIыхь зиIэ и лэжьакIуэ Гъубжокъуэ Лиуан къызэралъхурэ илъэс 80 ирокъу.
Актёр, режиссёр цIэрыIуэу щыта, СССР-м и цIыхубэ артист Янковский Олег къызэралъхурэ илъэс 73-рэ ирокъу.
Украинэм и ещанэ президент Ющенкэ Виктор и ныбжьыр илъэс 63-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 5 — 8, жэщым градуси 5 — 7 щыхъунущ.
Мазаем и 24, мэрем
Эстонием и щхьэхуитыныгъэм и махуэщ
Мексикэм и къэрал ныпым и махуэщ
1466 гъэм дунейм щыяпэу Бельгием лотерее щагъэджэгуащ.
1881 гъэм Панамэ кIэнауэр ухуэн щIадзащ.
1942 гъэм «Америкэм и макъ» радиостанцым и япэ нэтыныр эфирым кIуащ.
1973 гъэм ди къэралым и телевиденэм япэу игъэлъэгъуащ «Нэрылъагъухэр — фIэщщыгъуейхэр» нэтыныр.
Флотым и адмирал, тенджыз ФIыцIэ флотыр къызэзыгъэпэщахэм ящыщ Ушаков Фёдор къызэралъхурэ илъэс 272-рэ ирокъу.
ТхакIуэ, драматург цIэрыIуэ Иванов Всеволод къызэралъхурэ илъэси 122-рэ ирокъу.
Шэрджэс тхакIуэ Уэхъутэ Абдулыхь къызэралъхурэ илъэси 108-рэ ирокъу.
Драматург, УФ-м щIыхь зиIэ и артист Щхьэгъэпсо Мухьэмэд къызэралъхурэ илъэси 102-рэ ирокъу.
УэрэджыIакIуэ, РСФСР-м щIыхь зиIэ и артисткэ Кристалинская Майе къызэралъхурэ илъэс 85-рэ ирокъу.
Актрисэ, РСФСР-м и цIыхубэ артисткэ Соловей Еленэ и ныбжьыр илъэс 70 ирокъу.
Физико-математикэ щIэныгъэхэм я доктор, КъБКъУ-м и профессор, КъБР-м щIэныгъэхэмкIэ щIыхь зиIэ и лэжьакIуэ Алшагъыр Борис и ныбжьыр илъэс 75-рэ ирокъу.
Къэрал лэжьакIуэ, хьэрычэтыщIэ, экономикэ щIэныгъэхэм я доктор Ерчэн Тембулэт и ныбжьыр илъэс 59-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 9 — 13, жэщым градуси 5 — 7 щыхъунущ.
Мазаем и 25, щэбэт
1836 гъэм США-м щыяпэу Кольт Сэмюэл кIэрахъуэ къызэригупсысам щыхьэт техъуэ патент къратащ.
1921 гъэм Куржы ССР-р къызэрагъэпэщащ.
1946 гъэм Дзэ Плъыжьым зэреджэр Советыдзэ жиIэу зэрахъуэкIащ.
1977 гъэм Москва и мызакъуэу, Европэм щынэхъ ин дыдэу къалъытэу щыта «Россия» хьэщIэщым мафIэсышхуэ дыдэ къыщыхъуащ. Абы цIыху 43-рэ хэкIуэдауэ щытащ.
Актёр, СССР-м и цIыхубэ артист Санаев Всеволод къызэралъхурэ илъэси 105-рэ ирокъу.
Тхыдэ щIэныгъэхэм я доктор, профессор, КъБКъУ-м и япэ ректору щыта Бэрбэч ХьэтIутIэ къызэралъхурэ илъэси 101-рэ ирокъу.
Филологие щIэныгъэхэм я доктор, КъБКъУ-м и профессор, КъБР-м щIэныгъэхэмкIэ щIыхь зиIэ и лэжьакIуэ КIуэкIуэ Джэмалдин и ныбжьыр илъэс 87-рэ ирокъу.
Дунейпсо Адыгэ Хасэм и тхьэмадэу лэжьа, ЩIДАА-м и академик, КъБР-м щIыхь зиIэ и юрист Ажахъуэ Къанщобий и ныбжьыр илъэс 65-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 12 — 16, жэщым градуси 5 — 7 щыхъунущ.
Мазаем и 26, тхьэмахуэ
Кувейтыр хуит къыщащIыжа махуэщ. 1991 гъэм Иракым и дзэхэр а къэралым ирахужащ.
1712 гъэм Пётр Езанэм и унафэкIэ Тулэ къыщызэIуахащ Iэщэ къыщыщIагъэкI завод. Ар Урысейм щыяпэ апхуэдэ IуэхущIапIэт.
1918 гъэм Совет Правительствэр Петроград ирахри Москва ягъэIэпхъуэ.
1935 гъэм Шотландием щыщ физик Уотсон Уатт Роберт радар IэмэпсымэщIэм и зэфIэкIыр здынэсыр къипщытащ. ЩIылъэми уэгуми абы «къыщиубыдыфырт» куэдкIэ пэжыжьэхэр техникэр.
1936 гъэм Германием щызэпкъралъхьащ «Фольксваген» автомобиль лIэужьыгъуэщIэр. Куэдым ягу зэрырихьым, и уасэкIи зэрыезэгъырабгъум щхьэкIэ абы «цIыхубэ автомобилкIэ» щоджэ а къэралым.
1990 гъэм СССР-м и Совет Нэхъыщхьэм и Президиумым и унафэкIэ СССР-м и Президент къулыкъур ягъэуващ.
1990 гъэм советыдзэхэр Чехословакием кърашыжу щIадзащ.
Франджы тхакIуэ цIэрыIуэ Гюго Виктор къызэралъхурэ илъэс 215-рэ ирокъу.
Совет парт лэжьакIуэ, Ленин Владимир и щхьэгъусэу щыта Крупская Надеждэ къызэралъхурэ илъэси 148-рэ ирокъу.
Израилым и премьер-министру щыта Шарон (и унэцIэ дыдэр Шейнерманщ) Ариэль къызэралъхурэ илъэс 89-рэ ирокъу.
ТхакIуэ Щауэ Къалидар и ныбжьыр илъэс 77-рэ ирокъу.
Актёр, РСФСР-м и цIыхубэ артист Жариков Евгений къызэралъхурэ илъэс 76-рэ ирокъу.
Адыгэ сурэтыщI, IуэрыIуатэдж, цIыхубэ IэпщIэлъапщIэ, РАХ-м и диплом зыхуагъэфэща, Адыгэ Республикэм щIыхь зиIэ и художник ГъукIэ Замудин и ныбжьыр илъэс 64-рэ ирокъу.
КъБР-м и Парламентым и депутат, Афганистаным щызэуахэм я республикэ зэгухьэныгъэм и унафэщIу щыта, къэрал дамыгъэ лъапIэ зыбжанэ зыхуагъэфэща Тхьэгъэлэдж Тимур и ныбжьыр илъэс 52-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 2 — 4, жэщым 1 градус щыхъунущ.
Мазаем и 27, блыщхьэ
Мыщэ хужьым и дунейпсо махуэщ
Урысейм ЩытыкIэ хэхахэм деж къагъэсэбэп и къарухэм я махуэщ. УФ-м и Президентым къыдигъэкIа унафэм ипкъ иткIэ 2015 гъэ лъандэрэ ягъэлъапIэ.
Ингуш Республикэм и Конституцэм и махуэщ
1598 гъэм Годунов Борис Урысей къэралыгъуэм и пащтыхьу ягъэуващ.
1781 гъэм пащтыхь гуащэ Елизаветэ ЕтIуанэм Урысейм цIыху куэд зэкIуалIэ еджапIэхэр къыщызэIухыным теухуа унафэ къыдигъэкIащ. Къэралым цIыхубэм щIэныгъэ егъэгъуэтынымкIэ и IэнатIэр зэтеувэныр абдеж къыщежьауэ къалъытэ.
1879 гъэм фошыгъум нэхърэ хуэдэ 400-кIэ нэхъ IэфI ерыскъыгъуэр сахарин зыфIащар къыщIагъэкIащ.
1900 гъэм «Бавария Мюнхен» футбол клубыр къызэрагъэпэщащ.
1943 гъэм Матросов Александр нэмыцэхэр къызэрыукI быдапIэм зыIуидзащ икIи советыдзэхэр а щIыпIэм блэкIынымкIэ Iэмал яритащ. ЛIыхъужьыгъэ къэзыгъэлъагъуэу хэкIуэда Матросовым Совет Союзым и ЛIыхъужь цIэр къыфIащауэ щытащ.
1945 гъэм Мэсей Аслъэнджэрий Совет Союзым и ЛIыхъужь цIэр къыфIащащ.
1964 гъэм цIыхухэм псы щIагъым зэрызыщрагъэплъыхь, тенджызхэм я лъащIэр къэхутэным къыщагъэсэбэп япэ аппаратыр мезоскафыр Атлантикэ хым траутIыпщхьащ.
Урыс дзэ кхъухьлъатэзехуэ Iэзэ дыдэ Нестеров Пётр къызэралъхурэ илъэси 130-рэ ирокъу.
Инджылыз-америкэ киноактрисэ, «Оскар» саугъэтыр щэнейрэ зыхуагъэфэща Тейлор Элизабет къызэралъхурэ илъэс 85-рэ ирокъу.
Шэрджэс сурэтыщI Мэзукъэбз Хьэзрэт и ныбжьыр илъэс 77-рэ ирокъу.
УэрэджыIакIуэ, УФ-мрэ КъШР-мрэ я цIыхубэ артист, КъБР-м щIыхь зиIэ и артист Гъуэт Хъусин и ныбжьыр илъэс 76-рэ ирокъу.
Совет уэрэджыIакIуэ, Эстонием щIыхь зиIэ и артисткэ Вески Анне и ныбжьыр илъэс 61-рэ ирокъу.
Актрисэ, режиссёр, УФ-м и цIыхубэ артисткэ Догилевэ Татьянэ и ныбжьыр илъэс 60 ирокъу.
Жылагъуэ лэжьакIуэ, ДАХ-м и вице-президент Чачыхъу Мэжид и ныбжьыр илъэс 59-рэ ирокъу.
Къэрал лэжьакIуэ, Адыгейм и Правительствэм и УнафэщIу щыта, иджыпсту республикэм и Iэтащхьэм и къалэнхэр зыгъэзащIэ КумпIыл Мурат и ныбжьыр илъэс 44-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 4 — 7, жэщым градус 1 — 3 щыхъунущ.
Зыгъэхьэзырар
ЖЬЭКIЭМЫХЪУ Маринэщ.
